﻿ RECENZII MARIAN VASILE, Introducere în SPSS pentru cercetarea socială şi de piaţă: o perspectivă aplicată, Editura Polirom, Iaşi, 2014, 205 p. „Statistica este cât se poate de utilă în orice domeniu, dar în ştiinţele sociale este greu să îi convingi pe cei care se tem de matematică să aleagă de bunăvoie şi nesiliţi de nimeni să treacă prin acest «calvar»” (: 11). Gestionarea şi interpretarea datelor cantitative sunt esenţiale de cele mai multe ori pentru profesioniştii din domeniul studiilor sociale şi de piaţă. Majoritatea celor care fac analize cantitative lucrează cu programul SPSS, care are o interfaţă prietenoasă şi permite atât analize simple (de frecvenţă sau corelaţie), cât şi analize avansate. Volumul Introducere în SPSS pentru cercetarea socială şi de piaţă: o perspectivă aplicată, publicat în 2014 la Editura Polirom din Iaşi, vine în ajutorul celor care îşi doresc să se familiarizeze cu programul (sau să şi-l amintească) şi îi ghidează în primii paşi de utilizare a acestuia. Aşa cum sugerează citatul introductiv, cartea îşi propune să ofere informaţii care să ajute cititorii să treacă peste reticenţele pe care le pot avea cu privire la dificultăţile presupuse de analizele de statistică. Lucrarea este scrisă din perspectiva profesorului care a lucrat cu mai multe generaţii de studenţi, astfel reuşindu-se să se înţeleagă dificultăţile pe care le au când se întâlnesc cu bazele de date. Ca urmare, avem de-a face cu un îndrumător util pentru începători: textul este uşor de parcurs, oferind informaţiile într-o manieră simplă şi plăcută, urmăreşte etapele de creare şi lucru cu bazele de date pas cu pas şi este orientat de ideea exerciţiului – „Cum ar trebui să procedeze studentul? Ar trebui să parcurgă un manual de statistică şi, simultan, un manual în care analizele statistice sunt puse în practică într-un program de statistică – SPSS” (: 11). Sunt foarte utile exerciţiile de final de capitol care oferă cititorilor un stimul de a căuta răspunsul la întrebări pe cont propriu, oferind referinţe exacte către baze de date care pot fi folosite şi surse unde acestea pot fi găsite. Cartea este foarte bogată în resurse cu privire la materiale despre statistică, surse de date şi studii importante care pot fi utilizate în cercetarea socială – cum sunt studiile EVS, ESS etc. Mai mult, autorul se asigură că fiecare instrucţiune prezentată în carte este asociată comenzilor din programul SPSS şi include tabele şi figuri ale acestora. Una dintre componentele inovative ale cărţii ţine de accentul pe care autorul îl pune asupra importanţei utilizării sintaxei în SPSS şi pregăteşte cititorii continuu pentru momentul în care se vor fi obişnuit deja cu programul. Astfel, deşi are forma unui manual pentru începători, cartea oferă premisele unui joc cât mai aprofundat cu analiza cantitativă, prelucrarea bazelor de date, realizarea de analize etc. Mai mult, autorul menţionează atât varianta posibilă, cât şi varianta de preferat. De asemenea, dă o mulţime de exemple de studii cu privire la diferite dimensiuni de interes pentru ştiinţele sociale, stimulând cititorul nu să înveţe mecanic tehnici de utilizare a programului SPSS, ci să gândească analizele şi comenzile învăţate în relaţie cu „jocul cu datele”. În cele ce urmează, voi face o scurtă descriere a capitolelor care structurează lucrarea, încercând să subliniez utilitatea acesteia. De-a lungul a opt capitole (1. Introducere, 2. Crearea unei baze de date, 3. Gestionarea bazei de date, 4. Curăţarea şi validarea unei baze de date, 5. Gestionarea variabilelor, 6. O primă privire asupra datelor, 7. Explorarea datelor: asumpţii, 8. Corelaţia şi regresia liniară simplă), autorul ghidează cititorii pas cu pas în familiarizarea acestora cu principiile de bază în interacţiunea cu baze de date în programul SPSS. CALITATEA VIEŢII, XXVI, nr. 3, 2015, p. 305–308 306 RECENZII 2 Urmând introducerea, care prezintă principalele întrebări practice la care răspunde lucrarea conţine o listă de materiale folositoare celor care parcurg cartea şi celor care vor să aprofundeze exerciţiile propuse, capitolul doi descrie primii paşi: crearea unei baze de date şi importarea acesteia în SPSS. Autorul continuă cu două capitole care vizează pregătirea bazei de date: gestionarea, curăţarea şi validarea bazelor de date. Astfel, descrie paşii elementari care trebuie parcurşi atunci când ne aflăm în faţa unei baze de date şi răspunde la următoarele întrebări: care sunt setările corespunzătoare? Cum ponderăm, filtrăm sau separăm o bază de date? Cum lucrăm cu etichetele şi valorile variabilelor? Cum verificăm baza şi cum definim non-răspunsurile? Următorul capitol merge mai departe cu crearea variabilelor şi se discută despre gestionarea acestora, pornind de la ideea esenţială că „O mare parte din activitatea de analiză cantitativă a datelor este destinată pregătirii variabilelor” (: 95). Cu alte cuvinte, după ce s-a pregătit baza de date, se modifică variabilele – prin crearea şi recodificarea acestora – în funcţie de modelul explicativ care se utilizează şi de tipul de analiză dorit să fie aplicat. Autorul începe cu un sfat simplu, dar extrem de important: primul lucru pe care trebuie să-l facem înainte de acest pas este salvarea bazei de date, deoarece vom avea de-a face cu modificări ale acesteia şi traiectoria urmată iniţial poate fi schimbată de-a lungul procesului – „Aceasta va fi baza de referinţă la care apelăm atunci când am pierdut informaţii din copia pe care lucrăm” (idem). În acest capitol, printre altele, cititorul aprofundează informaţii despre variabile nominale şi ordinale şi învaţă să lucreze cu variabile dummy. În capitolul şase se discută despre cum folosim datele pentru a descrie şi explica realitatea socială în analiza statistică. Astfel, se pune accentul atât pe corelaţia dintre variabile, cât şi pe efectele pe care variabilele le pot avea unele asupra celorlalte: „intensitatea cu care variază o variabilă dependentă în funcţie de variaţia variabilei independente” (: 111). În acest sens, cu titlul Cum gândeşte majoritatea şi cât de omogene sunt grupurile comparate, autorul se referă la calculele mediei, medianei, abaterii standard şi ce anume arată acestea. Utilizatorii SPSS află aici ce înseamnă cazuri extreme, variaţie sau dispersare a cazurilor – împrăştiere, respectiv omogenitate sau eterogenitate a grupurilor (: 113) – şi cum să lucreze cu acestea. De asemenea, sunt familiarizaţi cu diferite teste de semnificaţie – îndeosebi testul t şi testul ANOVA – pe care le pot aplica pentru a putea citi şi interpreta datele. Cititorii află care sunt principalele tipuri de grafice (bară, radial şi histogramă) pe care le pot utiliza pentru vizualizarea datelor şi care sunt comenzile pe care trebuie să le folosească pentru a obţine aceste grafice. Introducerea capitolului şapte atrage atenţia asupra importanţei pe care o are cunoaşterea asupra datelor cu care lucrăm: „Analiştii trebuie să fie sceptici în legătură cu calitatea datelor lor” (: 153). Afirmaţia nu se referă numai la potenţialele erori de înregistrare şi introducere a datelor care pot apărea, ci şi la compatibilitatea între ceea ce doreşte să afle cercetătorul şi cum este construit chestionarul – cu alte cuvinte, atrage atenţia asupra faptului că variabilele pe care le utilizăm pot măsura altceva decât ceea ce ne propunem să analizăm. De asemenea, capitolul discută relevanţa pe care o au variabilele folosite pentru analizele statistice pe care le alegem: „Când explorăm datele, căutăm să înţelegem dacă variabilele au suficientă variaţie, dacă există cazuri extreme, cum arată distribuţia acestora etc.” (idem). În acest sens, această secţiune a volumului prezintă Distribuţia unei variabile, Relaţia liniară dintre două variabile şi Soluţii la încălcarea asumpţiei de normalitate a distribuţiei. Ultimul capitol aduce discuţia într-un punct avansat, subliniind faptul că „o explicaţie cere considerarea simultană a mai multor factori care determină variaţia fenomenului care ne interesează” (idem). În finalul volumului, cititorii ajung la corelaţia liniară şi regresia liniară multiplă, analize frecvent utilizate pentru interpretarea datelor statistice, dar autorul continuă logica materialului: verificăm asumpţiile şi căutăm nu doar să lucrăm cu datele, ci şi să le înţelegem. În acord cu acest punct de vedere, cartea aduce mai mult decât familiarizarea cu tehnici de analiză şi interacţiune cu interfaţa unui program. Citatele pe care le folosesc pentru exemplificări ale demersului acestui volum nu sunt rar întâlnite pe parcursul lecturii. De fapt, autorul precizează constant că aspectele tehnice pot fi uşor de deprins, dar mecanismul de gândire a cercetării şi de interpretare a datelor este cel mai important: nu trebuie să uităm că nu avem de-a face doar cu cifre în cercetarea socială, ci cu date care ne pot minţi, câtă vreme nu acordăm atenţie felului în care le utilizăm. Elena Tudor 3 RECENZII 307 ADINA MIHĂILESCU, Minimul de trai. Instrument în politicile sociale, Bucureşti, Editura Academiei Române, 2014, 107 p. Cartea Adinei Mihăilescu, Minimul de trai. Instrument în politicile sociale, a fost lansată în cadrul conferinţei internaţionale Calitatea vieţii: o provocare pentru politicile sociale (Quality of Life: a Challenge for Social Policy), organizată de Institutul de Cercetare a Calităţii Vieţii în luna aprilie 2015. Autoarea, cercetătoare în cadrul Institutului, are o experienţă semnificativă în abordarea acestei teme, concretizată prin numeroase articole şi cărţi anterioare, dedicate definirii conceptului, prezentării metodei normative, analizării minimului de trai în convergenţă cu bunăstarea şi sărăcia (Mihăilescu, 2002; 2004; 2010), precum şi expunerii criteriilor economice de definire a populaţiei sărace/sărăciei (Mihăilescu, 2012). În cuprinsul celor trei capitole ale lucrării prezentate aici (Nivelul de trai privit în perspectivă istorică, socioeconomică şi legislativă; Minimul de trai, o constantă a activităţii de cercetare şi Minimul de trai, opţiune de lucru în politicile sociale), Adina Mihăilescu se angajează într-un demers de cartografiere conceptuală şi evidenţiere empirică a minimului de trai, folosind atât o perspectivă longitudinală, cu implicaţii istorice, concentrându-se pe evoluţii în timp, cât şi una transversală, plasând România în spaţiul european. Această dublă referinţă (temporală şi comparativ-europeană) aduce lucrării un plus de însemnătate şi face analizele şi discuţiile din carte cu atât mai importante cu cât dau seama de evoluţii la nivelul societăţii globale – trecerea de la valori materialiste la valori post-materialiste (Inglehart, 1977) şi, în acelaşi timp, de ierarhii şi decalaje ale prezentului sau trecutului recent. Cartea se deschide cu o scurtă discuţie despre prezenţa conceptului central, minimul de trai, de-a lungul istoriei. Tot aici este prezentată dinamica structurii consumului: lăsând la o parte aspectele cantitative referitoare la cheltuieli – sumele totale cheltuite în diverse tipuri de gospodării, autoarea analizează şi detalii care ţin de transformări şi evoluţii majore pe scena socială, precum schimbarea valorică amintită mai sus, cum ar fi schimbarea alcătuirii interne a cheltuielilor: ce procent din total este distribuit către diverse tipuri de necesităţi. Cel de-al doilea capitol pune împreună date produse de Institutul Naţional de Statistică şi date culese de Institutul de Cercetare a Calităţii Vieţii, prin Diagnoza Calităţii Vieţii. Acesta este orientat către demonstrarea importanţei minimului de trai în studiile teoretice şi empirice ale calităţii vieţii, dar şi în descrierea situaţiei României în diferite momente de timp. Câteva detalii metodologice sunt prezentate, cum ar fi „metoda de autoevaluare a populaţiei privind consumul şi veniturile pe individ şi familie” (: 25), dar mai ales metoda normativă de stabilire a minimului de trai. Autoarea îşi manifestă preferinţa pentru cea din urmă şi menţionează că, având în vedere că este bazată pe opiniile fundamentate ale experţilor din diverse domenii, cum ar fi nutriţioniştii, aceasta oferă un plus de obiectivitate. La rândul său, această obiectivitate, care poate fi tradusă aici prin eliminarea supra- interpretărilor şi relativizării, este crucială mai ales în ceea ce priveşte sărăcia absolută. Continuând, acest ultim concept face trimitere la o realitate care se cere a fi transformată în ţintă a măsurilor sociale. Al treilea capitol cuprinde prezentarea veniturilor totale ale diverselor tipuri de familie (după componenţă, mediul de rezidenţă şi tipul veniturilor acumulate), având drept puncte de referinţă minimul de trai decent, respectiv minimul de subzistenţă. Autoarea enunţă în prealabil distincţia dintre cele două, menţionând caracterul social implicit în definirea minimului de trai decent, precum şi asocierea dintre minimul de subzistenţă şi stricta supravieţuire a indivizilor, mai apropiată de satisfacerea strictă a nevoilor biologice. Cele trei capitole sunt urmate de câteva concluzii expuse sintetic. Prin acestea, Mihăilescu atrage atenţia asupra faptului că „distribuirea şi redistribuirea unor fonduri insuficiente către categorii sociale dezavantajate aflate într-un proces de extindere îngrijorătoare nu a putut oferi decât soluţii temporare şi nu o schimbare în sens pozitiv a situaţiei” (: 44). La cuprinsul cărţii sunt adăugate anexe 308 RECENZII 4 extinse pe 57 de pagini, în care sunt oferite date cu privire la dinamica reală a diferitelor categorii de venituri ale populaţiei şi niveluri minime de trai şi structuri ale cheltuielilor totale de consum pentru diverse categorii de familii. Argumentul central al cărţii este acela că minimul de trai este o resursă conceptuală importantă în elaborarea politicilor sociale. Autoarea arată cu succes, prin analizele prezentate, puterea acestuia de a distinge între săraci şi cei situaţi deasupra pragului de sărăcie. Astfel, instrumentul poate orienta eficient politicile sociale care, la rândul lor, pot contribui la facilitarea atingerii măcar a minimului de subzistenţă, acolo unde este cazul. Minimul de trai este o lucrare al cărei potenţial public nu este captiv lumii academice. Apelând la date statistice din diverse surse (INS, Eurostat, ICCV), autoarea găseşte soluţii pentru a generaliza mesajul lucrării şi pentru a-l face accesibil mai multor categorii de public. Iată o astfel de strategie: o prezenţă recurentă în lucrare este conceptul de demnitate. Fără a recurge la vreo definiţie filosofică ori sociologică, opţiunea implicită a Adinei Mihăilescu este aceea de a face apel mai degrabă la înţelegerile la nivelul simţului comun ale acestuia. Acest fapt deschide lucrarea de faţă spre variate tipuri de lecturi, fie cu scopul de a informa demersuri ştiinţifice ulterioare, fie de a deveni parte a stocului de cunoaştere folosit în viaţa de zi cu zi a oamenilor. Alexandra Deliu 